
Празник на гората и инициативата „Лесовъд за един ден“ се проведоха край русенското с. Нисово, в Природен парк „Русенски Лом“, на територията на ДЛС „Дунав“. Официални гости на празника, организиран от Северноцентралното държавно предприятие и ДЛС „Дунав“, бяха русенският областен управител доц. д-р Стефко Бурджиев, Пламен Дончев, заместник-кмет на община Иваново, Корнелия Йорданова, кмет на село Нисово и инж. Петя Радева - експерт стопански дейности към СЦДП – Габрово. В приветствието си към присъстващите областният управител се обърна към всички лесовъди и граждани, които обичат и милеят за гората и природата, а събитието бе открито от инж. Цонка Христова, директор на Държавен природен парк „Русенски Лом“.
В празника участваха близо 80 деца от втори до шести клас от училища в общините Русе, Ветово и Иваново. 
Посредством игри и забавни активности организаторите представиха пред учениците редица непознати факти за дървесните видове, за горските животни и местообитанията им, за екосистемите и процесите в тях. Децата научиха колко важна е мисията на лесовъдите, които трябва да задоволяват нуждите от дървесина на обществото, без това да наруши баланса в природата. 
Участниците в инициативата имаха възможността да залесят с местни дървесни видове специално подбран терен в ПК „Ломовете“, а с „Лесовъд за един ден“ бе сложено символично началото на Седмицата на гората, която се отбелязва още от 1925 г. Тогава в България се провежда първият празник на залесяването. Девет години по-късно е решено честването да продължи цяла седмица. Преустановен за кратко, празникът бил възстановен след Втората световна война, през 1956 г.,. Оттогава датира традицията той да стартира в първата седмица на април. 
„Гората е живот“ е тазгодишното мото, под което ще протече Седмицата на гората.




